DÔVODOVÁ SPRÁVA
1. Všeobecná časť
Ministerstvo pôdohospodárstva a rozvoja vidieka Slovenskej republiky predkladá návrh zákona o Slovenskej lesníckej komore a o zmene a doplnení niektorých zákonov (ďalej len „návrh zákona“) ako iniciatívny materiál. 
Cieľom návrhu zákona je najmä posilnenie právneho postavenia súčasnej Slovenskej lesníckej komory (ďalej len „lesnícka komora“) a vytvorenie celospoločensky rešpektovanej profesionálnej samosprávnej inštitúcie, ktorá vo svojom novom inštitucionálnom postavení bude plnohodnotným partnerom pre Ministerstvo pôdohospodárstva a rozvoja vidieka Slovenskej republiky ako aj pre ostatné ústredné orgány štátnej správy a ďalšie inštitúcie.
Návrh zákona reaguje na Programové vyhlásenie vlády Slovenskej republiky na roky 2023-2027 v oblasti lesného hospodárstva, podľa ktorého „Vláda bude venovať zvýšenú pozornosť lesnému hospodárstvu, poľovníctvu a problematike spracovania dreva, nakoľko ich považuje za integrálnu a významnú súčasť vidieckeho spôsobu života a významných tvorcov zamestnanosti v regiónoch.“, pričom práve umožnením profesionalizácie lesníckej komory a vytvorením stabilného a odborného partnera so širokou odbornou členskou základňou pôsobiacou na vidieku sa bude môcť jednoznačnejšie a racionálnejšie presadzovať zvýšená pozornosť vlády k lesnému hospodárstvu.
Návrh zákona upravuje postavenie lesníckej komory na úroveň modernej profesijnej samosprávnej inštitúcie, rozširuje okruh jej kompetencií a spolupráce, poskytuje variabilitu v jej financovaní a posilňuje jej vnútorné kontrolné mechanizmy. Profesionalizácia komory sa podporí tým, že členmi lesníckej komory budú zo zákona fyzické osoby, ktoré sú držiteľmi osvedčení na výkon odborných spôsobilostí v lesníctve, pričom úkony súvisiace so získaním týchto odborných spôsobilostí a so zabezpečovaním priebežného celoživotného odborného lesníckeho vzdelávania budú tiež pod odbornou záštitou a v pôsobnosti lesníckej komory.
V nadväznosti na rozsah navrhovaných zmien sa návrh zákona predkladá ako nový zákon, ktorým sa ruší doterajší zákon Národnej rady Slovenskej republiky č. 259/1993 Z. z. o Slovenskej lesníckej komore v znení neskorších predpisov (ďalej len „zákon č. 259/1993 Z. z.“). Zároveň s ohľadom na navrhované rozšírenie kompetencií Slovenskej lesníckej komory sa v návrhu zákona upravuje aj zákon č. 455/1991 Zb. o živnostenskom podnikaní (živnostenský zákon) v znení neskorších predpisov, zákon č. 326/2005 Z. z. o lesoch v znení neskorších predpisov (ďalej len „zákon o lesoch“) a zákon č. 138/2010 Z. z. o lesnom reprodukčnom materiáli v znení neskorších predpisov (ďalej len „zákon č. 138/2010 Z. z.“) v oblasti odborných spôsobilostí upravených týmito zákonmi a v oblastiach, ktoré súvisia s ich realizáciou. V dôsledku navrhovaných zmien sa upravuje aj zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) v dotknutej časti sadzobníka správnych poplatkov.
Návrh zákona nebude predmetom vnútrokomunitárneho pripomienkového konania. 
Návrh zákona nebude mať vplyv na rozpočet verejnej správy, limit verejných výdavkov, bude mať vplyv na podnikateľské prostredie, nebude mať sociálne vplyvy, vplyv na životné prostredie, informatizáciu spoločnosti, manželstvo, rodičovstvo a rodinu ani služby verejnej správy pre občana.
Návrh zákona je v súlade s Ústavou Slovenskej republiky, s ústavnými zákonmi, s nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

